‘રાની મેરા નામ’ ૧૯૭૨માં આવી હતી અને ૯ વર્ષની ઉંમરે હિન્દી પડદે દેખાયેલો શ્રીદેવીનો એ પ્રથમ ‘અભિનય’! કેમ કે સંવાદ તો કોઇ બીજા પાસે ડબ કરાવ્યા હશે. પરંતુ, અભિનય તો ખુદ ‘બેબી શ્રીદેવી’એ જ કરવાનો હતો, જે આજે પણ આપણે જોઇ શકીએ છીએ, ઇન્ટરનેટની મહેરબાનીથી. આજે તો ‘યુ ટ્યુબ’ પર એહસાન કાસીમ નામના કોઇ દયાળુ આત્માએ ‘રાની મેરા નામ’માં ‘શ્રી’ની ભૂમિકા અને ટાઇટલમાં નામ આવે એ જોઇ શકીએ એવી નવેક મિનિટની ક્લિપ મૂકી છે. (https://www.youtube.com/watch?v=MEVQ5SQ6Ym8) તેમાં ફિલ્મની શરૂઆતમાં જ પોતાના પરિવારના સભ્યોને નજર સમક્ષ ગોળીઓથી વિંધાતા જોતી બાળકીની ભૂમિકામાં સ્તબ્ધ થઈ ચોંકવાના, ડરવાના, રડવાના એમ જુદા જુદા ભાવ ચહેરા પર શ્રીદેવીએ વ્યક્ત કરવાના હતા. એ જોશો તો તમે ‘બેબી શ્રીદેવી’ની અભિનયક્ષમતાનો નાની ઉંમરનો નાનો નમૂનો જોઇ શકશો.